  Виталий Пронин Ижысь 266 номеро нылпи сад итӥське «Милям кичӧлтонмы» проект борды. Анай-атайёс нылпиоссы сярысь сюлмасько: садикын укноос вужесь, пе, группаосын кезьыт возиське. Ижысь 266 номеро садын укнооссы уродэсь ниТуспуктӥз Л. Зорина- Али быдэс Удмуртиын школаосын, нылпи садъёсын «Бадӟым выльдӥськон» проект мытэмын: кытын ке выль укноос пуктыло, мукетаз липетсэс вошто. Но милемлы ӧз удалты, - вера одӥгез анай Юлия Шурчилова. - Та садикмы 1991-тӥ арын пуктэмын, укыр вуж ӧвӧл на, пе, соин проектэ пыриськыны уг быгаты. Но 28 ар ӵоже татын номыр рос-прос ӧз вошъяськы. Ми, анай-атайёс но воспитательёс, сюлмаськиськом укноос понна. Рамаоссы пулэсь бере, кытӥ-отӥ сисьмылэмын ни, висъёстӥзы тӧл пельтэ, куд-ог комнатаосын укноос нюласа уло, укно дуре но ву люкаське, отчы воспитательёсмы линолеумъёс вӧлдыса возё ни. Арлы быдэ укно висъёсты ӵоктало ке но, группаосын салкымгес ик. Тодӥмы, югдурез тупатыны луонлыкъёсмы вань шуыса. Кылсярысь, али тани гуртоос проект гожто но элькун бюджет юрттэмъя кыӵе ке азьвыл вормонтэм ужез берыкто. Ми но, Ленин урамысь 114 номеро юртын улӥсьёс, та уж борды басьтӥськыны малпам. Та коркан ог 700 адями улэ, трос егит семьяос. Соос нылпиоссэс ӵапак 266-тӥ садике нулло. Озьы садикын инициативной группа кылдытэмын вал, солэн ужаз анай-атайёс но мыло-кыдо адямиос пырисько. «Милям кичӧлтонмы» проект чотын Первомай ёрос администрациен пумиськон ортчиз, проект гожтыны дышетӥсь семинар радъяськиз. Пуш паласен укно дуръёс линелиумен вӧлдэмын ниТуспуктӥз Л. Зорина Туэ ар понна та юртын улӥсьёс 2 пумиськон ортчытӥзы ни, отын ӝутэмын вал 3 ужпум - нылпи юртысь балконъёсты тупатон, укноосты воштон но садик котырысь асфальтэз выльдон. Огкылэ вуизы, укноос тужгес сюлмаськытӥсь ужпум шуыса. Коркан улӥсьёс пӧлын анкетирование ортчытэмын вал. Калык пумит ӧвӧл ӟеч ужлы кӧня ке коньдонзэ висъяны: кин ке 50 манет сётыны дась, мукетыз 500-зэ но уг жаля, шуиз. Та вакытэ нылпи садын ужасьёс но мыло-кыдо анай-атайёс 1 миллион манет тыр проект дасяло. Вормизы ке, коньдонлэсь бадӟым люкетсэ висъялоз элькун, 150 сюрссэ - город администрация, 50 сюрс бичалозы 114 номеро юртын улӥсьёс но спонсоръёс. Ӟеч ужлы юрттыны дась луэмзэс веразы ни кӧня ке ужбергатӥсьёс но депутат. Зэм, 1 миллион манет вань укноосты воштыны уз окмы на. Но шальтрамъёссэ ке но выльдыны пӧрмиз ке, бадӟым шумпотон луоз. Ангелина Снигирёва  